### Resumé

Initiativsag fremsat af Henry Schmidt med forslag om tilrettelæggelse af opsætning og nedtagning af valglokaler i forbindelse med valg.

### Sagsfremstilling

I henhold til kommunestyrelseslovens § 11 samt § 3 i forretningsordenen for Vejle Byråd fremsender Henry Schmidt (V) følgende forslag til optagelse på Byrådets dagsorden for mødet den 17. december 2025:

**Baggrund**
[adresse] varetager den praktiske opsætning og nedtagning af valglokalerne rundt i kommunen. Udgiften til denne opgave har ved de seneste tre valg (ekskl. kommunalvalget 2025) ligget i niveauet 400.000–450.000 kr., hvoraf hovedparten vedrører afregning af mandetimer til 515 kr. pr. time ekskl. moms.

Den praktiske håndtering af valg gennem de seneste ca. 12 år har været varetaget af TrekantBrand/Vejle Brandvæsen og har i denne periode ikke været konkurrenceudsat.

I Vejle Kommune gennemføres valghandlingerne på 34 valgsteder, som overvejende er placeret i sportshaller, forsamlingshuse eller andre lokale samlingssteder. Det er oplyst, at der samlet anvendes ca. 750–800 mandetimer pr. valg, svarende til gennemsnitligt 22–23 timer pr. valgsted til både op- og nedtagning. Herfra skal fratrækkes tid til transport, planlægning og andre fælles opgaver.

På trods af det relativt begrænsede timetal pr. valgsted oplever flere valgsteder – eksempelvis idrætshaller – længere aflysningsperioder. For Hældagerhallen betød kommunalvalget 2025, at hallen var aflyst fra torsdag til onsdag, hvilket medførte seks dage uden adgang for børn, unge og øvrige brugere.

Jeg tænker alle ser en klar interesse i at udnytte kommunens halkapacitet og øvrige lokaler bedst muligt, også i forbindelse med valg.

### Indstilling Henry Schmidt indstiller

at Valgbestyrelsen, Økonomiudvalget og Kultur- og Idrætsudvalget  i fællesskab tilrettelægger de kommende valghandlinger således, at valgsteder med høj daglig aktivitet (f.eks. idrætshaller) som udgangspunkt ikke har aflysninger ud over dagen før valgdagen, selve valgdagen og dagen efter.

### Beslutning

Byrådet besluttede at oversende sagen til Valgbestyrelsens behandling.

Fraværende: Else Jacobsen. I stedet mødte Victor Jespersen.

Fraværende: Nanni Bach.